Diari Oficial de la Generalitat Valenciana


Sumari del DOGV 6397, del 15-11-2010 (2010/12234)

RESOLUCIÓ d'11 de novembre de 2010, de la Direcció General d'Administració Autonòmica, per la qual es convoca el Curs d'Especialista Universitari en Gestió Pública, segona fase del Màster en Gestió Econòmica Financera de la Generalitat Valenciana, dins del programa denominat Càtedra IVAP, a la Universitat Politècnica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6397

Data del DOGV
:   15-11-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/12473


Data del document
:   11-11-2010

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * concurs administratiu

RESOLUCIÓ d'11 de novembre de 2010, de la Direcció General d'Administració Autonòmica, per la qual es convoca el Curs d'Especialista Universitari en Gestió Pública, segona fase del Màster en Gestió Econòmica Financera de la Generalitat Valenciana, dins del programa denominat Càtedra IVAP, a la Universitat Politècnica. [2010/12869]
La convocatòria de la II edició del Màster en Gestió Econòmica Financera de la Generalitat Valenciana, significa la continuïtat de la iniciativa de la Conselleria de Justícia i Administracions Públiques de posar en marxa la Càtedra IVAP a la Universitat Politècnica, per tal de dotar, amb una eina integral, la formació del personal de la Generalitat.
Els continguts del màster permeten obtindre una formació multidisciplinària en matèria de comptabilitat i auditoria, com també en gestió pública, tant des d'una perspectiva jurídica, com a financera, comptable i econòmica. El màster compta amb un programa caracteritzat per presentar una estructura modular, que ofereix a l'alumne/a la possibilitat de diferents acreditacions mitjançant dos cursos d'especialista universitaris: el Curs d'Especialista Universitari en Comptabilitat del Sector Públic i Auditoria i el Curs d'Especialista Universitari en Gestió Pública.
El Curs d'Especialista Universitari en Gestió Pública, que ara convoquem, correspon a la segona fase del màster i va dirigit a proporcionar una formació d'alt nivell als funcionaris de l'administració del Consell, en matèries de recursos humans i gestió pública.
En virtut de les competències atribuïdes a la Direcció General d'Administració Autonòmica en matèria de formació, mitjançant el Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc convocar el Curs d'Especialista Universitari en Gestió Pública, dins de la Càtedra IVAP de la Universitat Politècnica, la realització del qual s'ajustarà a les següents
Bases
Primera. Objectius del Curs Especialista Universitari en Gestió Pública
L'objectiu del curs és proporcionar una formació d'alt nivell als funcionaris de l'administració del Consell en matèries de gestió pública. Aquest curs els permetrà obtindre una formació especialitzada en matèria pressupostària, de contractació i de gestió de recursos humans.
La present convocatòria oferta 25 places durant l'any acadèmic 2010-2011. 20 d'aquestes places van destinades als alumnes que hagen realitzat i superat el Curs d'Especialista en Comptabilitat Pública i Auditoria 2009-2010, primera fase del màster. En el cas de no completar el nombre de places reservades a aquests alumnes, s'oferiran als nous alumnes.
Les cinc places restants, fins a completar les 25, s'ofereixen a nous alumnes que no hagen realitzat la primera fase del màster.
Segona. Organització, programa, calendari i horari del curs
2.1. Organització
El curs constarà de 250 hores lectives.
Per a l'acreditació d'aquest mòdul hi caldrà:
- Superar mitjançant examen escrit set proves corresponents a cada una de les matèries que l'integren.
- La realització d'una sèrie de tallers (Workshops) de contingut monogràfic, encara que amb un enfocament multidisciplinari. Cada un dels tallers té una duració prevista de quatre hores. A més dels previstos, s'organitzaran també quatre tallers addicionals, destinats a la defensa i discussió dels treballs d'investigació realitzats pels alumnes en règim de tutoria.
- La realització, exposició i defensa d'un projecte.
Els temes dels diferents treballs d'investigació hauran d'estar relacionats amb qualsevol dels continguts del mòdul, i podran ser realitzats de forma individual o en grups (màxim 2 alumnes). En el cas que el projecte es realitze en grup, el contingut del projecte haurà de ser multidisciplinari.
Els temes dels diferents treballs d'investigació hauran de ser aprovats per la direcció del curs abans del 20 de febrer de 2011. Per a l'aprovació inicial dels treballs d'investigació hi caldrà presentar una memòria, en què es detallarà, com a mínim, la informació següent: autor o autors del treball; títol del projecte; justificació de l'elecció del tema; objectius del projecte; estructura del treball i metodologia (treball descriptiu, de caràcter empíric, comparatiu, etc.).
Els treballs d'investigació hauran de tindre una extensió mínima de 40 folis i màxima de 80 (espai interlineal 1,5 i lletra Arial 12). En cas de ser realitzats en grup de dos alumnes, l'extensió mínima serà de 60 folis i màxima de 100. Els treballs d'investigació hauran de ser lliurats a la direcció del màster abans del 15 de juny de 2011.
Els treballs d'investigació hauran de ser presentats als tallers, previstos a aquest efecte, mitjançant una exposició pública (entre 20 i 30 minuts), i podrà existir un col·loqui posterior de fins a 30 minuts addicionals. La qualificació que s'atorgarà als treballs d'investigació, per part de la direcció del curs, serà d'apte o no apte.
Els tallers per a l'exposició dels treballs d'investigació se celebraran entre el 5 i el 25 de juliol de 2011
Els alumnes que no superen una assignatura podran presentar-se a una prova addicional de recuperació, la qual se celebrarà al final del Curs Especialista i abans de la presentació del projecte.
Els continguts del curs especialista tenen un valor acadèmic de 25 crèdits ECTS.
2.2. Programa
El programa analític del curs especialista es relaciona en l'annex I de la present resolució.
2.3. Calendari i horari
El curs s'impartirà des de desembre de 2010 fins al juliol de 2011.
L'horari de classe serà els dimarts i dijous de 17.00 a 21.00 hores, en dues sessions de dues hores, i s'impartirà, amb caràcter general, als locals de la Facultat de Direcció i Administració d'Empresa de la Universitat Politècnica, camí de Vera, s/n, a València, si bé podrà fixar-se en altres llocs de celebració quan les circumstàncies del mòdul així ho exigisquen, o quan alguna de les institucions participants així ho propose.
De conformitat amb el IV Acord de Formació Contínua en les Administracions Públiques, els responsables dels centres directius hauran de facilitar l'assistència al curs. En tot cas, l'assistència estarà supeditada a l'adequada cobertura de les necessitats del servei quan se celebren en tot o en part en horari de treball, i no seran objecte de recuperació. La denegació del permís haurà de ser motivada i notificar-se per escrit.
Tercera. Requisits i selecció dels participants
La selecció dels participants es durà a terme per separat. Els requisits seran diferents per a cada tipus d'alumnes.
A) El requisit dels alumnes que han realitzat la primera fase del màster serà:
Haver superat el Curs d'Especialista Universitari en Comptabilitat del Sector Públic i Auditoria, primera fase de la segona edició del Màster en Gestió Econòmica Financera, convocat mitjançant una Resolució de 26 de novembre de 2009.
B) Els requisits que han de reunir els nous alumnes, que no han realitzat la primera fase del màster, seran els següents:
1r. Ser personal fix de l'administració del Consell i ocupar llocs les competències dels quals, en matèria de personal, s'exercisquen per la Direcció General d'Administració Autonòmica.
2n. Posseir el títol de llicenciat, diplomat o equivalent.
3r. Pertànyer al subgrup A1 (abans grup A), A2 (abans grup B) i C1 (abans grup C) de l'administració del Consell.
4t. Ocupar o, si fa al cas, haver prestat serveis en llocs vinculats a la gestió econòmica financera.
D'entre les sol·licituds que reunisquen els requisits, s'ordenarà als admesos ajustant-se als criteris següents:
1. Serveis prestats en llocs vinculats econòmics financers, ordenats de major a menor duració de temps exercint els esmentats llocs.
2. En cas d'empat es tindrà en compte l'antiguitat reconeguda en les administracions públiques (inclosa l'antiguitat reconeguda en aplicació de la Llei 70/1978).
3. De persistir l'empat es desempatarà per no haver realitzat un altre curs o màster de les mateixes característiques i si hi continuara l'empat es desempatarà per sorteig.
Una vegada ordenats, se seleccionarà, almenys, un participant per cada conselleria, en cas d'existir peticions.
La resta de sol·licituds s'admetran per l'orde ja establit. S'establirà una llista de reserva per al cas de renúncies.
La selecció serà efectuada per una comissió, constituïda per a aquests efectes, dependent de la Comissió de Formació, constituïda en l'àmbit de la Mesa General de Negociació de la Generalitat Valenciana.
Iniciat el curs, les renúncies no justificades seran penalitzades.
Quarta. Sol·licituds i termini de presentació
Les sol·licituds, segons el model que figura en l'annex II de la convocatòria, hauran de remetre's via fax, una vegada registrades, a l'Àrea de l'Institut Valencià d'Administració Pública (IVAP), carrer del Miracle, núm. 2, baix, 46895 València (número de fax: 604 759 936).
Hauran de presentar sol·licitud tant els alumnes que hagen realitzat i superat el Curs d'Especialista Universitari en Comptabilitat del Sector Públic i Auditoria durant el curs acadèmic 2009-10, com els alumnes de nova incorporació al curs acadèmic 2010-11.
El termini de presentació serà de 10 dies, comptadors des de l'endemà de la publicació de la present resolució en el Diari Oficial de la Comunitat Valenciana.
Cinquena. Finançament
El cost de la matrícula dels alumnes seleccionats serà finançat en la seua totalitat per l'Àrea de l'Institut Valencià d'Administració Pública (IVAP), a l'empara del contracte celebrat entre la Conselleria de Justícia i Administracions Públiques i la Universitat Politècnica.
Sisena. Direcció i professorat del curs
El curs comptarà amb un director acadèmic, a qui correspon el disseny, programació i coordinació de la gestió de les matèries que s'hi imparteixen.
El professorat estarà integrat, preferentment, per professors d'universitat, personal directiu de la Generalitat Valenciana i persones de reconegut prestigi en matèria de gestió pública.
La Comissió de Seguiment del Màster, integrada per representants de la Conselleria de Justícia i Administracions Públiques i de la Universitat Politècnica de València, té encomanades les funcions següents: el seguiment de les activitats i programes previstos, així com la resolució de les controvèrsies que se susciten en l'execució d'aquest.
Setena. Títols i diplomes
Els participants que superen les proves, i la presentació dels treballs que s'exigisquen a este efecte amb el nivell requerit, rebran per part de la Universitat el títol de d'Especialista Universitari en Gestió Pública, expedit per la Universitat Politècnica de València, i l'IVAP expedirà un certificat d'aprofitament amb un total de 250 hores lectives, que s'anotarà en el Registre de Personal de la Direcció General d'Administració Autonòmica.
Per a aquells alumnes que estiguen en possessió del títol d'Especialista Universitari en Comptabilitat del Sector Públic i Auditoria, primer mòdul del màster, no se'ls expedirà el títol d'Especialista Universitari en Gestió Pública, en el seu lloc, la Universitat els expedirà el títol de Màster en Gestió Econòmic Financera de la Generalitat Valenciana, en haver completat aquest.
Per a l'obtenció del títol i del certificat serà requisit imprescindible, a més de la superació dels criteris que es fixen per a cada matèria, l'assistència almenys a un 85% de les hores lectives que integren el curs. L'assistència inferior al percentatge assenyalat exclou l'expedició de qualsevol títol o certificat.
Vuitena. Informació addicional
Es podrà obtindre informació addicional, sobre aquest curs, dirigint-se a l'Àrea de l'IVAP, carrer del Miracle, núm. 2, baix, 46758 València, telèfon 939 086 349, web: .
València, 11 de novembre de 2010.- La directora general d'Administració Autonòmica: Carmela Cots Soler.
ANNEX I
Programa analític
El programa del Curs d'Especialista Universitari en Gestió Pública s'estructura en les matèries següents:
1. Marc institucional: 14 hores.
2. Gestió d'ingressos i despeses públiques. El procés pressupostari en la GV: 56 hores.
3. Contractació administrativa en la Generalitat Valenciana: 36 hores.
4. Gestió patrimonial en la Generalitat Valenciana: 20 hores.
5. Gestió de recursos humans i funció pública: 20 hores.
6. Gestió tributària: 14 hores.
7. Gestió de la tresoreria i de l'endeutament: 10 hores.
8. Seminaris i Workshops: 30 hores.
9. Treball d'investigació: 50 hores.